**Информация за местата за специализанти, финансирани от държавата, определени със Заповед № РД-19-1/14.01.2022г.**

От тази година местата за специализанти, финансирани от държавата се определят 2 пъти в годината – в срок до 15 януари и до 15 август. В изпълнение на това изискване министърът на здравеопазването издаде първата заповед за определяне броя на местата за специализанти, финансирани от държавата за 2022г. – Заповед № РД-19-1/14.01.2022г. Заповедта е публикувана на сайта на Министерството на здравеопазването в Раздел „Нормативни актове“, подраздел „Заповеди, правилници, инструкции“.

Редът за заемане на местата, финансирани от държавата, определени със Заповед № РД-19-1/14.01.2022г., е следният:

1. Определените в **Приложения № 1, 2 и 3** места за специализанти, финансирани от държавата се заемат на основание **срочен трудов договор** на длъжност да специализант. За тези места базите за обучение, посочени в заповедта, трябва да обявят **конкурси** за заемането им по реда на Кодекса на труда в срок **до 10.02.2022г.** В обявата задължително се отбелязва, че местата са финансирани от държавата.
2. Информация за конкурсите трябва да бъде публикувана на интернет страницата на базата за обучение и да бъде изпратена на съответната РЗИ, която също трябва да публикува тази информация на сайта си.
3. Базите за обучение, включени в заповедта, трябва да организират приема на специализантите въз основа на срочен трудов договор така, че обучението им да започне **не по-късно от 31.03.2022г.**
4. Определените в **Приложения № 4 и 5** места за специализанти, финансирани от държавата се заемат по реда на **чл. 13 на Наредба № 1** от 2015г. за придобиване на специалност в системата на здравеопазването. Лечебните заведения по чл. 13, ал. 1 от наредбата, включени в заповедта, трябва да изпратят своите служители в съответната база за обучение, посочена в заповедта, **не по-късно от 31.03.2022г.** В договора, който лечебното заведение по чл. 13, ал. 1 на наредбата ще сключи със своя служител (договор по чл. 234 от Кодекса на труда) трябва да се посочи, че мястото е финансирано от държавата.
5. Определените в **Приложения № 6 и 7** места за специализанти, финансирани от държавата се заемат след проведен конкурс по ред, определен от висшето училище, посочено в заповедта. Висшите училища трябва да обявят конкурс за тези места в срок **до 10.02.2022г.**
6. Кандидатите за заемане на място от Приложения № 6 и 7 подават заявление в съответното висше училище в срок **до 25.02.2022г.** Висшето училище трябва да класира кандидатите в срок **до 10.03.2022г.** и да уведоми писмено класираните кандидати. Обучението на класираните кандидати започва **не по-късно от 31.03.2022г.**

**ВАЖНО ЗА КАНДИДАТИТЕ ЗА МЕСТА, ФИНАНСИРАНИ ОТ ДЪРЖАВАТА**:

За местата, финансирани от държавата, които се заемат с конкурси, могат да кандидатстват **всички желаещи**, независимо дали са били заявили интерес към тези места или не. Кандидатите, заявили интерес, **не** се ползват с предимство при заемането на определените места. Всички кандидати са равнопоставени. При конкурсите по Кодекса на труда подборът се извършва от съответната база за обучение, която ще е работодател на специализанта. При конкурсите по неклинични специалности и по специалности за лица с професионална квалификация „лекар по дентална медицина“ подборът на кандидатите се извършва по ред, определен от висшето училище.

Важно е да се отбележи, че специализантите, които се обучават на места, финансирани от държавата, **нямат** задължение след това да работят в страната или в конкретно лечебно заведение.

**Информация за местата за специализанти, финансирани от държавата, които предстоят да бъдат определени в срок до 15.08.2022г.**

Процедурата по определяне на местата за специализанти, финансирани от държавата в срок до 15.08.2022г. включва следните няколко етапа:

1. Първата стъпка е базите за обучение, които желаят да назначат специализанти на места, финансирани от държавата на срочен трудов договор, да публикуват на интернет страницата си своите предложения за такива места. Това трябва да стане в срок **до 20.03.2022г.** В същия срок информацията за предложените места, финансирани от държавата се изпраща по електронен път и на съответната РЗИ.
2. РЗИ обобщава постъпилата информация за територията на областта и трябва да я публикува на интернет страницата си в срок **до 25.03.2022г.**
3. Потенциалните кандидати за така предложените места трябва да заявят писмено своя интерес към тях в съответната база за обучение в срок **до 10.04.2022г.**
4. В срок **до 20.04.2022г.** базите за обучение трябва да подадат в РЗИ информация само за тези свои предложения за места, финансирани от държавата, за които има заявен интерес от потенциални кандидати.
5. В срок **до 20.04.2022г.** ръководителите на лечебни заведения по чл. 13, ал. 1 на наредбата, които желаят да заявят места, финансирани от държавата, трябва да представят в съответните РЗИ мотивираните си предложения да обучат свои служители по реда на чл. 13 на места за специализанти, финансирани от държавата, като посочат и базата за обучение, с която имат договор.
6. РЗИ трябва да обобщят постъпилата информация по т. 4 и 5 и да я изпратят по електронен път в Националния център по обществено здраве и анализи (НЦОЗА) в срок до 30.04.2022г.
7. Цялата информация за страната се обобщава от НЦОЗА и в срок до 15.06.2022г. трябва да се подаде в Министерството на здравеопазването.
8. В срок **до 20.04.2022г.** висшите училища трябва да обявят на интернет страницата си предложенията си за места за специализанти, финансирани от държавата по **неклинични** специалности и специалности за лица с професионална квалификация „**лекар по дентална медицина**“.
9. Лицата, които биха желали да кандидатстват на място по т. 8, трябва да заявят това писмено във висшето училище в срок **до 15.05.2022г.**
10. В срок до 31.05.2022г. висшите училища трябва да предоставят в Министерството на здравеопазването информация за местата по т. 8, за които има заявен интерес.
11. Министърът на здравеопазването трябва да издаде **втора заповед** за места за специализанти, финансирани от държавата за 2022г. в срок **до 15.08.2022г.**